Valskermswewer sterf op bergArgieffoto ter illustrasie. (Foto: Hharencarova / Pixabay) ’n Valskermswewer is die naweek op ’n berg in die omgewing van Wolseley in die Wes-Kaap dood gevind nadat hy in ’n groep gaan valskermsweef en toe vermis geraak het. Die man se liggaam kon weens sterk wind egter eers Sondag vanaf die berg gebring word. Russel Meiring, woordvoerder van ER24, sê reddingswerkers en paramedici is Saterdagaand per helikopter na die berg uitgestuur nadat die man se vriende opgemerk het dat hy vermis word en sy ligging met ’n GPS-toestel kon bepaal. Die reddingswerkers en paramedici is omstreeks 19:00 met hul aankoms aan die kant van die berg tot by die lewelose man laat sak om hom te hulp te snel. Die man het egter geen teken van lewe getoon nie en is kort daarna dood verklaar. Die presiese besonderhede rakende sy dood is nie bekend nie. Plaaslike owerhede is na die berg ontplooi om ondersoek in te stel.